b"\n_START_ARTICLE_\nSobrestrada (Avi\xc3\xa0)\n_START_SECTION_\nSituaci\xc3\xb3 geogr\xc3\xa0fica\n_START_PARAGRAPH_\nLa masia de Sobrestrada est\xc3\xa0 situada a l'entorn hom\xc3\xb2nim, al nord del municipi d'Avi\xc3\xa0, no gaire lluny del nucli urb\xc3\xa0 principal. Cal Tavella, Cal Miquel i el Mol\xc3\xad de Salvans s\xc3\xb3n les masies m\xc3\xa9s properes a Sobrestrada. El seu acc\xc3\xa9s \xc3\xa9s f\xc3\xa0cil i s'hi arriba des de la carretera de Berga a Cardona, en un trencant que indica La Roda, nom del restaurant que hi ha a la masia.\n_START_SECTION_\nDescripci\xc3\xb3 i caracter\xc3\xadstiques\n_START_PARAGRAPH_\nSobrestrada \xc3\xa9s una masia orientada cap a migdia estructurada en diversos cossos. Al cos principal s'adossen altres a la part davantera d'una sola planta coberts a una sola vessant o a dues aig\xc3\xbces. El parament de totes \xc3\xa9s el mateix: amb pedres sense treballar de grans dimensions unides amb morter i despr\xc3\xa9s arrebossat. La coberta del cos principal \xc3\xa9s a dues aig\xc3\xbces amb teula \xc3\xa0rab. Les obertures s\xc3\xb3n poc nombroses, de petites dimensions, allindanades i disposades de forma arbitr\xc3\xa0ria per la fa\xc3\xa7ana. Algunes d'elles tenen reixes de ferro. A la fa\xc3\xa7ana hi veiem alguns r\xc3\xa8tols de diverses dimensions que posa, La roda, nom del restaurant que acullia la masia._NEWLINE_Sobrestrada t\xc3\xa9 una forma rectangular i la seva fa\xc3\xa7ana est\xc3\xa0 orientada a ponent. T\xc3\xa9 una estructura de tres Crugies perpendiculars al carener de la teulada i separades per mitj\xc3\xa0 de dos murs de pedra gruixuts. T\xc3\xa9 planta baixa, pis i golfes. Una escala de ma\xc3\xb3 amb la vora de fusta \xc3\xa9s el mitj\xc3\xa0 per accedir al primer pis. A l'esquerra de la casa hi ha un paller que t\xc3\xa9 una entrada directa. Hi ha una botiga i club de parapent al pis de la casa.\n_START_SECTION_\nHist\xc3\xb2ria\n_START_PARAGRAPH_\nEn els documents de Cal Mas hi apareix freq\xc3\xbcentment el top\xc3\xb2nim de Sobrestrada, des del 1406, quan cal Mas era propietat de Bernat Sobrestrada. El 1447, el seu propietari era Arnaldo de la Vila de Sobrestrada, el 1460, d'Antoni Sobrestrada, qui el va vendre a Arnau de Santamaria. Est\xc3\xa0 documentat que Sobrestrada es va edificar en un terreny que Bartomeu Cardona va vendre a Francesc de Sobrestrada el 19 de maig de 1386 (document guardat a l'Arxiu Dioces\xc3\xa0 de Solsona)._NEWLINE_El 1701, Jaume Santamaria i Corominas, va confessar el mas de Sobrestrada en el Capbreu del Monestir de Serrateix com alou del seu abat, cosa que tornarien a fer els seus hereus el 1729 i el 1763 (Arxiu Dioces\xc3\xa0 de Solsona). Juan Corominas apareix com a propietari de Sobrestrada al Cadastre de 1767. Des de principis del segle XX, Cal Parera i Sobrestrada van passar a ser propietat de la fam\xc3\xadlia Salvans de Biure, Sag\xc3\xa0s, despr\xc3\xa9s que la pubilla del mas Parera d'Avi\xc3\xa0 (propiet\xc3\xa0ria de Sobrestrada) es cas\xc3\xa9s amb l'hereu d'aquesta masia de Sag\xc3\xa0s."